[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000001", "text": "yn hanfodol I\u2019r safle weithio"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000007", "text": "Yn sgil buddsoddiad gwerth 2.6 miliwn mae gennym adeilad Archifau a Llyfrgell o\u2019r radd flaenaf, sy\u2019n rhoi lle blaenllaw i\u2019r Gwasanaethau Diwylliannol yn Sir Gaerfyrddin. Wrth fynd i mewn i Lyfrgell Caerfyrddin, sydd bellach ar ei newydd wedd, caiff cwsmeriaid eu croesawu mewn cyntedd modern, golau ac agored. Yma ceir llyfrgell fywiog a chyfoes i blant, ble gall teuluoedd cyfan ddod ynghyd i wella sgiliau darllen, sgiliau llythrennedd a hyder. Ynghyd a\u0302 man hunanwasanaeth newydd a seddi cysurus ceir arwyddion digidol blaengar yn y cyntedd sy\u2019n hysbysu\u2019r cwsmeriaid o\u2019r hyn sydd ymlaen yn y llyfrgell ac yn eu cyfeirio at yr holl gyfleusterau."}, {"text_idx": "#000008", "text": "Yn dilyn gwaith adnewyddu a wnaed yn gynharach eleni, ail-agorodd Llyfrgell Gyfeirio Caerfyrddin ym mis Mehefin mewn gwedd arloesol a ffres, gyda thechnoleg o\u2019r radd flaenaf a digon o le i astudio. Cafodd stoc yr adran gyfeirio ei hadolygu\u2019n gyffredinol ac mae bellach yn gasgliad deniadol a chyfoes sy\u2019n ategu eitemau lleol a Chymreig/Eingl-Gymreig y llyfrgell. Mae gan y desgiau a\u2019r mannau astudio newydd socedi pw\u0302er a chysylltiadau USB sy\u2019n galluogi cwsmeriaid i weithio ar eu dyfeisiau eu hunain mewn ardal gysurus a thawel. Mae\u2019r cyfleusterau hyn eisoes wedi bod yn boblogaidd iawn ymhlith myfyrwyr, ac mae pobl fusnes leol yn so\u0302n am y modd y gall llyfrgelloedd ddod a\u0302 manteision i fusnesau bach yn yr ardal leol. Mae ein Terfynellau PressReader yn ategu copi\u0308au ffisegol o bapurau newydd a chylchgronau yn ogystal a\u0302 chynnig mynediad i lu o wasanaethau ar-lein eraill a ddarperir gan y gwasanaeth llyfrgell. Dros y misoedd diwethaf maent hwythau hefyd wedi cael eu defnyddio\u2019n helaeth wrth i staff helpu preswylwyr sy\u2019n ailymgeisio am eu tocynnau bws \u2013 gwasanaeth sydd wedi cael ei werthfawrogi\u2019n fawr."}, {"text_idx": "#000009", "text": "Fel rhan o\u2019r gwaith adnewyddu, cafodd yr Ystafell TG ei hail-leoli i fan arall ar yr un llawr, gan ganiata\u0301u i\u2019r Ardal Gyfeirio gael ei hagor, ac mae man arddangos newydd wedi\u2019i greu. Mae dau gabinet arddangos pwrpasol yn darparu man storio diogel ar gyfer arddangosion tra bod y byrddau rhyngweithiol aml-gyfrwng a\u2019r ciosgau cyfoes yn arddangos delweddau o eitemau perthnasol o gasgliadau archifau, llyfrgelloedd ac amgueddfeydd y Sir er mwyn gwella profiad yr ymwelydd. Roedd yr arddangosfa gyntaf yn dathlu Eisteddfod Caerfyrddin 1819, sef y gyntaf i roi sylw i Orsedd y Beirdd. Cymerodd deg dosbarth o blant ysgol, yn ogystal a\u0302 sawl grw\u0302p oedolion, ran mewn sesiynau a gynhaliwyd gan ein partneriaid arddangos. Defnyddiodd staff y Llyfrgell offer sgri\u0302n werdd Makerspace er mwyn rhoi elfen uwch-dechnoleg i\u2019r profiad a chafodd pob plentyn lun o\u2019u hunain mewn cadair eisteddfodol wedi ei osod yn erbyn cefndir dramatig. Mae ein hystafell TG newydd yn cynnig ardaloedd astudio, man i gynnal cyfarfodydd grw\u0302p a pharth penodedig ar gyfer Hanes Teuluol. Mae ystafell hyfforddi TG newydd yn hwyluso sesiynau dosbarth a bydd yn cynnig mynediad i argraffwyr 3D fel rhan o gyfleuster Makerspace Caerfyrddin a ddaw yn gynnar yn 2020."}, {"text_idx": "#000010", "text": "Ar hyn o bryd mae Llyfrgell Caerfyrddin yn croesawu 365k o ymwelwyr bob blwyddyn, sydd, gydag ail-agor yr archifdy Sirol, yn debygol o gynyddu\u2019n sylweddol yn ystod 2020/21. Gan weithio gyda Llyfrgell Genedlaethol Cymru, mae Llyfrgell Caerfyrddin hefyd wedi cael ei dewis yn un o bedwar lleoliad ar draws Cymru i fod yn gartref i Ganolfan Clipiau Archif Ddarlledu Genedlaethol. Bydd deunyddiau sy\u2019n olrhain bron i 100 mlynedd o ddarlledu, gan gynnwys llawer o eiliadau eiconig o hanes a diwylliant Cymru\u2019r 20fed ganrif, ar gael i\u2019r cyhoedd trwy dechnoleg ddigidol, gan ddod ag Archif Ddarlledu Genedlaethol Cymru yn fyw yn Sir Gaerfyrddin."}, {"text_idx": "#000011", "text": "Mae hwn wedi bod yn gyfnod cyffrous iawn i gwsmeriaid a staff Llyfrgell Caerfyrddin ac mae\u2019n parhau i fod felly wrth i ni edrych ymlaen at groesawu gwasanaeth archif y Sir i\u2019w gartref newydd sbon yng nghefn adeilad y Llyfrgell y flwyddyn nesaf a sefydlu\u2019r cyfleuster Stordy Creadigol Makerspace nesaf yn y Llyfrgell. Mae Llyfrgell \u2018newydd\u2019 Caerfyrddin yn adnodd unigryw a gwerthfawr sy\u2019n taro\u2019r cydbwysedd rhwng darparu man cymdeithasol i ryngweithio a chyfnewid gwybodaeth, man tawel i fyfyrio, man i wneud ac arloesi ac, yn bwysicaf oll, man niwtral at ddefnydd y cyhoedd y gallant ymddiried ynddo."}]